Jong kampioene vorm gedugte span | Netwerk24
Jong kampioene vorm gedugte span
05 Julie 2018 06:01
Robert Summers (links) en Daniël Steyn by die beker wat hulle gewen het.Foto: Verskaf
Grey-kollege se Daniël Steyn en Robert Summers van Kimberley het op die afgelope Suid-Afrikaanse Junior Pluimbalkampioenskap saamgespan om as die Suid-Afrikaanse dubbelspelkampioene gekroon te word.
Die kampioenskap is van 23 tot 30 Junie in Pretoria beslis.
Daniël speel vir die Vrystaat en Robert vir Noord-Kaap in die spankompetisie. Daniël het al in verskeie Vrystaat-spanne gespeel wat die beste in hul onderskeie ouderdomsgroepe in Suid Afrika was. Vrystaat het juis weer die 2018 junior titel gewen.
Daniël en Robert het twee jaar gelede besluit om kragte saam te snoer in die seunsdubbelspel-afdeling. Hulle het mekaar onmiddellik gevind en ’n gedugte kombinasie gevorm wat reeds twee Suid-Afrikaanse o.17-dubbelspel­titels gebuit het.
Hul ouderdomme is een van die merkwaardige dinge van die kombinasie – albei is volgende jaar nog juniors en het by die Suid-Afrikaanse kampioenskap hoofsaaklik teen ouer spelers presteer. Dit het hulle nie gepla nie.
Hulle het die toernooi heeltemal oorheers en het nie een stel in hul opmars na die titel afgestaan nie en ook die eindstryd gemaklik met 21/9, 21/19 teen WP se Jarred Elliot en Sean Noone gewen. Noone het vir nege maande in Denemarke en Maleisië geoefen om voor te berei.
As Daniël en Robert, soos nou, as span bly ontwikkel, gaan hulle binnekort selfs op senior vlak begin naam maak.
Albei is vir hul goeie spel beloon en in die Suid-Afrikaanse junior groep ingesluit waaruit die Suid-Afrikaanse junior span vir die Wêreld- junior kampioenskap gekies gaan word wat in Oktober in Kanada plaasvind.